
A populizmusról másképp

Ernesto Laclau: A populista ész. Fordította Csordás Gábor. Budapest, Noran Libro, 2011.

SZÓKRATÉSZ: Hallod, Theaitétosz, miket mond Theodórosz?! Remélem, nem akarsz engedetlen lenni. Nem is lenne valami szép dolog, ha fiatalabb létedre éppen ebben a dologban nem hallgatnál a bölcs szavára! Válaszolj hát szépen: szerinted mi a tudás? [...]
THEAITÉTOSZ: Véleményem szerint tudás mindaz, ami Theodórosztól megtanulható, a mértan és amiről csak az imént szó esett, s emellett a cipészmesterség, s a többi mesterember mestersége is. Ez mind, összesen és külön-külön nem más, mint tudás.

SZÓKRATÉSZ: Kedvesem, nagyvonalú és bőkezű ember módjára, bár mi csak egyet kértünk, te sokat adtál, és az egyszerű helyébe összetettet. [...] Viszont, Theaitétoszom, én nem azt kérdeztem, hogy mi mindenre vonatkozhat a tudás, sem, hogy hány fajtája van a tudásnak. Kérdésünknek nem az volt a célja, hogy összeszámoljuk ezeket; mi csak azt szeretnénk megtudni, hogy tulajdonképpen mi maga a tudás. Vagy talán ennek semmi értelme?
(Platón: Theaitétosz, 146c-e, Bárány István fordítása.)

Talán némileg groteszknek tűnhet egy olyan gondolkodási tradíció megalapítójának idézetével kezdeni egy recenziót, amely ellen a górcső alá veendő mű szerzője már könyve előszavában állást foglal: „már régóta gyanítom, hogy a populizmus elutasítása mögött sokkal több rejlik, mint egy periférikus jelenségcsoport kitessékelése a társadalomértelmezés margójára. E megvető elutasítás, úgy gondolom, egyáltalán a politika elvetését jelenti, és annak állítását, hogy a közösség irányítása egy adminisztratív hatalom feladata, amelynek legitimitását a »jó« közösségre vonatkozó helyes ismeretek adják. Az elsőként Platón által művelt »politikai filozófia« diskurzusa évszázadokon keresztül ez volt. A »populizmust« mindig valami veszedelmes többlettel hozták kapcsolatba, amely kérdésessé teszi a racionális közösség áttekinthető szerkezetét.” (8.) Mindazonáltal mégis van valami analóg a két problémában. A politikatudományi irodalmak, mint azt Laclau állítja és könyve első fejezetében gazdagon illusztrálja, hasonlóképpen küszködnek a „populizmus” fogalmának meghatározásával, mint Theaitétosz, az ifjú matematikus, küszködött a tudás definiálásával. Vagy idegenkednek a definiálástól, sőt, a fogalmi világosságtól, semmitmondó meghatározásokra, esetleg a „releváns vonások” puszta felsorolására jutva; vagy, bátrabb és konkrétabb meghatározásokkal kísérletezve a kivételek tömkelege vezeti őket definíciójuk megkérdőjelezéséhez, és egyben aporiához.

Ennek a politikaelméleti zsákutcának a gyökerét Laclau az „ontológiai eszközök szűkösségében” (14. o.) látja. A populizmus újraértelmezésének szükségessége és az és az említett eszközhiány ambíciózus vállalkozásra sarkallják a szerzőt: könyvében kísérletet tesz a populizmus „formális” (azaz nem-tartalmi jellegű) definiálására; emellett pedig egy „társadalmi ontológia” felvázolására is – utóbbi hivatott azon alap szerepére, amelyen a populizmus új fogalma nyugodni fog. Talán megkockáztatható, hogy a populizmus problémájának napjaink tudományos életében és közbeszédében elfoglalt előkelő helye és Laclau populizmus-megközelítésének a mainstream, elítélő véleményektől való radikális különbözősége együttesen még a szerző korábbi munkásságát nem ismerők számára is érdekessé teheti a művet.
A mű tényleges tartalmi bemutatása előtt célszerű még néhány tisztázást elvégezni. Laclau vállalkozása alapvetően politikaelméletinek nevezető, amennyiben „nem egy bizonyos normatív rend igazolására szolgál, hanem a politikai természetének megértésére és magyarázatára” (szemben a politikai filozófiával), másfelől pedig „nem feltétlenül próbal tesztelhető elméleteket es hipotéziseket felallítani, amelyeket aztán igazolni vagy cáfolni lehet” (szemben a szűkebb értelemben vett politikatudománnyal). (Körösényi, 2011: 4-5.) Fontos azonban megjegyezni: abban a szerszámosládában, amellyel ezt a politikaelméleti célt elérni igyekszik, javarészt diszkurzív eszközök rejlenek: Laclau az essexi politikai diskurzuselmélet posztstrukturalista irányzatának alapító atyja. (Szabó, 2011: 98-100.; Torfing 2004) A szükségesnek vélt „társadalmi ontológiához” pedig a pszichoanalízis Freud és Lacan által képviselt vonulatához fordul a szerző.
Az elméletileg és tematikusan rendkívül gazdag könyvből a következő elemekkel fogok foglalkozni: először is a politikai logikaként felfogott populizmus elképzelésével és az ennek alapjául szolgáló „társadalmi ontológiával”;
 másodszor, hogy az elmélet milyen válaszokat képes adni a populizmussal szemben gyakran felhozott politikatudományi és köznapi érvekre; majd a Laclau populizmuselméletének egyes demokrácia- és politikaelméleti következményeivel; végül néhány záró megjegyzésre vállalkozom.

Egy

Mint Laclau írja, könyvének „fő tárgya a kollektív identitások kialakulásának természete és logikája” (7.). Ebből adódóan a címben szereplő „populista ész” (populist reason
) nem lesz más, mint a – diszkurzív konstrukcióként, nem szociológiai kategóriaként felfogott – „nép” konstruálásának logikája.
Laclau elemzésének kiindulópontjául nem a társadalmi csoportot, hanem a társadalmi igényt választja. Az egymástól elszigetelt – kielégített vagy kielégítetlen – igényeket demokratikus igényeknek (democratic demands) nevezi. Az ezekhez kapcsolódó logika pedig a különbséglogika (logic of difference). A másik lehetséges eset, hogy a kielégítetlen igényekkel rendelkező emberek rádöbbennek, hogy másoknak is vannak ilyen kielégítetlen igényeik. Ezt nevezi Laclau egyenértékűség-logikának (logic of equivalence), vagy egyenértékűségi láncolatnak (chain of equivalences), amelyben az igények populáris igényekké (popular demands) válnak. Az utóbbi logika terjedése a „populista konfiguráció” kialakulásának első lépcsője, amelyhez még két kezdeti feltétel tartozik: a „népet” a „hatalomtól” elválasztó belső, antagonisztikusnak tételezett határvonal létrejötte; illetve az egyenértékűségi viszony megszilárdítása „egy olyan népi identitás konstruálása révén, amely minőségileg több az egyenértékű láncszemek egyszerű összegénél” (94.).
Ami kulcsfontosságú ezzel a koncepcióval kapcsolatban: az igények egyenértékűségi láncolata nem eleve adott a – mondjuk így – társadalom valamiféle mélystruktúrájában, hanem bizonyos diszkurzív tevékenység eredménye. Ebben Laclau alapvetően hű marad korábbi, Chantal Mouffe-fal közös munkásságához, amelyben a diskurzus fogalmának értelmezésében Foucault és Wittgenstein belátásait adaptálták: előbbiét annyiban, hogy a diskurzusokat nem elemeik logikai koherenciája egyesíti; utóbbiét annyiban, hogy a szavak jelentése nem a használat előtt, hanem aközben keletkezik. (Ives, 2004: 155-156.; vö. Wittgenstein, 1998: 43. §.) Szintén wittgensteini belátás, hogy a diskurzusok nem pusztán nyelvi elemek összességei, hanem életformák (vö. Wittgenstein, 1998: 19.§.; 23.§.; 241.§.), avagy „elemek relációs komplexumai”.
Laclau szerint tehát a név a kollektív identitás konstruálásának folyamatában nem fogalmi tartalmat hordozó átlátszó médium, a megnevezés sokkal inkább alkotó szereppel rendelkezik: „a hegemonikus művelet performatív módon eszközli ki azoknak az elemeknek az egységét, amelyeknek az összeolvadása egyetlen valamivé nem más, mint a megnevezés műveletének eredménye.” (208. o.) Ilyeténképpen a megkonstruált „nép” konkrét helytől és időtől függően eltérő jelentéseket fog hordozni, Laclau fogalomhasználatában: „abszolút történelmi szingularitás” lesz. 

De mit is értsünk „hegemonisztikus műveleten”? Laclau és Mouffe itt a Gramsci-féle hegemóniakoncepció nyomdokain haladnak, illetve azt gondolják tovább, amikor hangsúlyozzák: a társadalmi csoportokat nem reprezentálni kell, hanem artikulálni. (Ives, 2004: 159-160.; Laclau – Mouffe, 2004: 65-71.) Ahogy Chantal Mouffe rámutat, hatalomért nem eleve létező, szilárd identitással rendelkező csoportok küzdenek: a csoportokat meg kell formálni. A hegemónia ezen koncepciója tehát egy diszkurzív rendszer konstruálásáról szól, amelyben az ellentétek újraartikulálódnak. (Ives, 2004: 154-155.) Némileg leegyszerűsítve mondhatjuk, hogy az egész gondolatkör a megnevezés alkotó szerepe körül forog. A hegemónia koncepciójához azonban kapcsolódik egy fontos feltétel, amelyet Laclau totalizációnak nevez: ez azt jelenti, hogy a megnevezés által létrehozott cselekvő igényt formál a közösség egészének megjelenítésére. Hegemonisztikus művelet tehát az, „amikor egy különösség egy vele összemérhetetlen egyetemes jelentést vesz magára”. (87.) A populista totalizáció két dologban különbözik attól, amit Laclau intézménypárti totalizációnak nevez: egyrészről a már említett, társadalmat két táborra osztó határvonal megléte; másfelől pedig, hogy egy társadalmi rész (a hegemonisztikus művelet eredménye, a plebs) a társadalom egészével (populus) kezdi azonosítani magát. További fontos jellemző, hogy a populizmus Laclau szerint mindig a fennálló intézményes renddel szemben fogalmazódik meg, mi több, a populista mozgalmak kialakulásának egyik feltétele az intézményrendszer válsága.
A fentebb tárgyalt hegemonisztikus képződmények ún. üres jelölőkhöz (empty signifiers) kapcsolódnak, amelyek alapvető jellegzetessége Laclau koncepciójában a negativitás, ahogy fogalmaz: „egy egyenértékűségi relációban az igények semmi pozitívban nem osztoznak a puszta tényen kívül, hogy mind kielégítetlenek maradnak” (115.) Ilyen üres jelölőként funkcionálhatnak például egy mozgalom szimbólumai, vagy éppen egy személy is: Laclau példájában a rendkívül heterogén peronista tábort semmi más nem tartotta össze, mint Perón személye. Az üres jelölők fontos tulajdonsága, hogy valamiféle rendre való igényt hivatottak kielégíteni, a rend pontos tartalmától függetlenül – Laclau szavaival: elválik egymástól „a diszkurzívan konstruáló társadalmi megosztás ontológiai szerepe” és „az ontikus tartalom, amely [...] eljátssza ezt a szerepet.” (105.) A lebegő jelölők (floating signifiers) fogalmának bevezetése annyiban gondolja tovább a problémát, hogy rámutat: a korábban említett, társadalmat kettéosztó antagonisztikus határvonal is konstruálás eredménye. Azaz: abból következően, hogy ugyanazok az igények teljesen ellentétes tartalmú politikai mozgalmakhoz is kapcsolódhatnak, a politikusok rendszeresen megpróbálják újraírni a törés helyét, politikájukhoz kapcsolva a korábban a rivális konstrukciókhoz tartozó igényeket is. Laclau példáiban ilyen átmenetek a New Deal egykori haszonélvezőinek az új arculatot öltő  Republikánus Párthoz való „átállása” az Egyesült Államokban Richard Nixon elnökségétől kezdődően; vagy éppen a francia kommunistákra adott rendszerellenes tiltakozó szavazatok Jean-Marie Le Penhez vándorlása. 
Másfelől azonban Laclau rámutat: az egyenértékűségi láncolatok létrehozásában a politikusok nem rendelkeznek korlátlan mozgástérrel. A fő korlátot az egymással szembenálló, ellentétes igények alkotják. Laclau szerint célszerű az egyes igényeket két, összekapcsolódó félkörként elképzelnünk. A felső félkör képviseli az egyenértékűség-logikát, ennek révén kapcsolódik az igény egy hegemonikus konstrukcióhoz. Másfelől viszont figyelembe kell venni a különbséglogika szerint működő alsó félkört, amely egy igény sajátosságát adja. Egy társadalmi igény ugyanis nem redukálható a fenti, lebegő félkörre: a „nép” nem határozható meg pusztán a hatalom ellentettjeként. Ezekből adódóan nem válhat minden kielégítetlen igény részévé az egyenértékűségi láncolatnak. A „demokratikus igényeket” Laclau szellemesen Schopenhauer sündisznóihoz hasonlítja, amelyek, ha egymástól túl távol vannak, fáznak, ha túl közel, megszúrják egymást.
Milyen elméleti kövekezményei vannak a populizmus ilyen, politikai logikaként való felfogásának? Laclau politikai logikát a társadalmi logikával állítja szembe. A politikai logika differentia specificája, hogy a társadalom alapításával kapcsolatos – azaz, mint a populista ész kapcsán már leírtuk: a „nép” létrehozása kapcsolódik hozzá, amely a modern politika alapvetően meghatározatlanságokkal telített, kontingens terepén megy végbe (Laclau – Mouffe, 2004: 149-152.), egy antagonisztikus határvonal általi megkülönböztetés (mi/ők) létrehozása által. Laclau nem kevesebbet állít, mint hogy a fentiek alapján a populizmus a politikai szinonimájává válik, mivel legfontosabb vonásaik megegyeznek: „Minthogy a par excellence politikai aktus a »nép« konstruálása [...] a politikai sine qua non követelménye az antagonisztikus határvonalak létesítése a társadalmin belül és a társadalmi változás új alanyaira való hivatkozás – ami, mint tudjuk, üres jelölők létrehozását feltételezi [...]”. (177-178.)  A politikai tehát „a különbség- és egyenérték-logika dialektikájának a másik neve” (262.). A fentebbi leírás nemcsak állandó munkatársa, Chantal Mouffe politikai-fogalmával (Mouffe, 2011; kül. 26-30.) azonos, hanem sok tekintetben Carl Schmitt politikai-fogalmának diszkurzív olvasatával is (Szabó, 2003: 71-85.), elsősorban a politikai modernitás tartalmi-szubsztanciális helyett – mondjuk úgy – formális-diszkurzív karakterének tételezése, illetve a  létrehozandó megkülönböztetés, intenzitás és identifikáció sajátosságai mentén.

A fentebbiekben reményeim szerint sikerült érthetően bemutatni, hogy Laclau szerint hogyan működik a populizmus. Röviden szót kell azonban ejteni a miért kérdéséről is. Ez vezet el Laclau-féle „társadalmi ontológiához”, amelyen a szerző populizmus-felfogása alapul. A kérdés, amelyet fel kell tennünk, a következő: „Mi az ontológiai lehetősége egy hegemonikus relációnak?” (132.) Az említett ontológia alapja – vagy, ha úgy tetszik, a politikai identitások természetének újragondolását lehetővé tevő nézőpont (Dryzek – Honig – Phillips, 2008: 17.) – a pszichoanalízis freudi és lacani vonulata.
A Laclau számára releváns pszichoanalitikus gondolatok kiindulópontja az anya-gyermek hasadás és az ehhez kapcsolódó, teljesen nem megjeleníthető „mitikus teltség”. Ez a mitikus teltség és a hozzá kapcsolódó élvezet azonban nem veszett el teljesen: nyomai megtalálhatók részleges tárgyakon, amelyeket totalizálhatunk, így téve a részt egésszé – ez a Lacan-féle objet petit a (részleges tárgy) logikája. Ezen a ponton már könnyen kitalálható, mire fut ki Laclau pszichoanalízis terén tett „kirándulása”: az említett Lacan-féle koncepció kísértetiesen hasonlít a Laclau és Mouffe által használt hegemónia-koncepcióhoz. A szerző szerint azonban nem puszta analógiával van dolgunk, hanem az „objektivitás struktúráját érintő valaminek egy és ugyanazon felfedezésével két különböző szögből – a pszichoanalízis és a politika nézőpontjából” (136.) Az anya-gyermek „mitikus teltségének” politikai megfelelője az (általános és kielégíthetetlen) vágy szintjén a tökéletesen megbékélt társadalom; a (konkrét és kielégíthető) késztetés részleges tárgyaivá a politikában a korábban tárgyalt, totalizált partikuláris igények válnak; végül – ha helyesen olvasom Laclaut – a pszichoanalízis szublimációjának maga a hegemonikus mozzanat és az ehhez kapcsolódó (populista) totalizáció felel meg az affektus dimenziójában. Lacan gondolatai tehát azért fontosak Laclau számára, mert megjelenik bennük a részlegesség totalizálásának, az affektus fontosságának és a megnevezés produktivitásának mozzanata.
Kettő

A fentebb ismertetett populizmusfogalom és „társadalmi ontológia” alapján sok, a populizmussal szemben a közbeszédben és a politikatudományi irodalomban gyakran megfogalmazott vád illetve ellenvetés válaszolható meg. Az érzelmi hatást és azonosulást a racionális érvelésre szorítkozó politika eszménye nevében elvetők kritikájá nyilvánvalóan elfogadhatatlan Laclau számára, az affektus fentebb tárgyalt központi szerepéből adódóan. 
Egy másik gyakori ellenvetés a populista szimbólumok homályosságára vonatkozik. Ha azonban elfogadjuk a megnevezés alkotó szerepéről vallott Laclau-féle nézeteket, azaz azt, hogy az említett szimbólumok, mint kifejező médiumok, nem redukálhatóak a kifejezettekre, tehát nem átlátszóak, akkor egyértelmű választ nyer ez az ellenvetés is. Mint Laclau írja: „A népi tábor egységét vagy koherenciáját biztosító jelölők üres jellege nem holmi politikai vagy ideológiai fejletlenség következménye; egyszerűen azt a tényt fejezi ki, hogy minden populista egyesítésre egy radikálisan heterogén társadalmi terepen kerül sor. [...] Ergo, »homályosság« és »pontatlanság«, de nem valamiféle marginális vagy primitív helyzet következményeként; hanem magába a politikai természetébe beleíródva.” (117-118.) Ezzel kapcsolatban hatásos ellenérvre talál a „puszta retorika” inkább köznapi vádja is. Laclau koncepciójában a „retorikai elmozdításnak” kulcsszerepe van a név fogalmi kötődésből való felszabadításában és „szingularitássá” tételében.
Harmadikként a populizmusnak egy „vezérrel” való szükségszerű összekapcsolódása említendő. Laclau elismer bizonyosfajta összefüggést, főleg az „immanens differenciális mechanizmusoknak” híján lévő, azaz erősen fragmentált társadalmak esetében. Mint írja, „jóformán észrevétlenül, az egyenérték-logika szingularitáshoz vezet, a szingularitás pedig a csoport egységének a vezér nevével való azonosításához.” (119-120.) Azaz Laclau, bár alapvetően egyetért Freuddal abban, hogy a „nép” megteremtése szükségképpen összekapcsolódik egy egyén körüli szimbolikus csoportegység létrehozásával, mindazonáltal rámutat – példaként Nelson Mandelát hozva – hogy a „vezér” szerepe a „nép” létrehozásában korántsem zárja ki feltétlenül egy populista mozgalom pluralitását.

Végül még egy, már inkább Laclau populizmusfelfogásával, mintsem a köznapi populizmusfogalommal szembeni ellenérvet érdemes tárgyalni. Ez az érv abból, hogy a populizmus, mint politikai logika teljesen eltérő eszmei tartalmakhoz kapcsolódva is működőképes lehet, azt a következtetést vonja le, hogy a populizmus tulajdonképpen a cinikus politikai manipuláció eszköze. Laclau szerint azonban, bár a populizmus egyes megjelenési formáira kétségkívül igaz a fentebbi leírás, mindazonáltal ez korántsem általánosan meghatározó jellemző. Alapvető eligazítással az szolgálhat, hogy minél erősebben intézményesült egy társadalom, annál kevesebb az esély rá, hogy egy populista fellépés ténylegesen üres jelölőként tudjon funkcionálni, és annál nagyobb az esély sekélyessé, puszta árucikké válására.
Három
Laclau, populizmuskoncepciójából kiindulva, a politikaelmélet más vitáiban is állást foglal. Műve hatodik fejezetében a képviselettel és a demokráciaelméletekkel fogalmaz meg néhány észrevételt. A társadalmi tagolódás esszencialista felfogásának korábbiakban ismertetett kritikája nyomán már megjósolható észrevételeinek iránya. A fő problémát a képviselet elméleteivel kapcsolatban abban látja, hogy azok az egyes csoportok identitását és akaratát már a képviselet előtt létrejöttnek tekintik. Ezen az alapon veti el Hanna Pitkinnek a szimbolikus képviseletről alkotott koncepcióját is. Laclau szerint a szimbolikus azonosulás nemcsak a népi akarat manipulálását jelentheti, hanem annak létrehozásában is döntő szerepe van. Ilyen szempontból a képviselet kétirányú folyamat: egyfelől a képviselttől halad a képviselő felé – ehhez a mozgáshoz kötődnek Laclau heterogenitás és különbséglogika fogalmai; másfelől pedig – és ezt hagyják szerinte figyelmen kívül a képviselettel foglalkozó elméletek – a képviselőtől a képviselt felé, amely a kollektív identitások, és ezáltal a „népi akarat” megalkotását jelenti az egyenértékűségi láncolatok és a homogenitás létrehozása révén. Utóbbi dimenzió figyelmen kívül hagyásában Laclau mind az aggregatív, mind a deliberatív demokráciakoncepciókat elmarasztalja: „A politikai képviselet klasszikus elméleteivel az a fő baj, hogy legtöbbjük a »nép« akaratát mint valami olyasmit fogja fel, ami a képviselet előtt jött létre. Ez a helyzet a demokrácia aggregatív modelljével (Schumpeter, Downs), amely a »népet« értékek és érdekek sokaságára redukálta; és a deliberatív modellel (Rawls, Habermas), amely vagy az igazságosságban, vagy a dialogikus eljárásokban találta meg annak a racionális konszenzusnak az alapját, amely minden homályosságot kiküszöböl a képviselet folyamatából.”
 (187. o.)
Érdemes még szót ejteni a mű egy további demokráciaelméleti aspektusáról. Laclau egyetért Chantal Mouffe-fal abban, hogy a demokrácia (mint az „uralom formája”), és a liberalizmus (mint „szimbolikus keret”) kapcsolódása pusztán esetleges. Ebből következően a demokrácia alanyát alkotó „nép” megjelenése nem lehet az esetleges státuszú  szimbolikus keret következménye. A „népet” tehát meg kell alkotni. A konklúzió: „egy »nép« konstruálása a demokratikus működés sine qua nonja. Üresség nélkül nincs »nép«, nincs populizmus, de demokrácia sincs. Ha ehhez hozzávesszük, hogy a »nép« [...] nem kötődik szükségképpen egyik szimbolikus rácshoz sem, akkor egész tényleges kiteljedésében átfogtuk a jelenkori populizmus problémáját.” (193. o.) A levont merész következtetés tehát, hogy a populista logika működése a demokratikus uralmi forma fennállásának alapfeltétele – legalábbis – tehető hozzá – azé a radikális és plurális demokráciáé, amelynek körvonalait Laclau és Mouffe 1985-ben felvázolták, és amely a modern politika viszonyai között, mindenfajta esszenciális alapot nélkülözve kénytelen antagonizmusokat és ezáltal kollektív identitásokat létrehozni (Laclau – Mouffe 2004, 149-193.,  kül. 166-167.).
Négy

Úgy vélem, Laclau könyve összességében érdemleges választ ad az olvasatomban központinak tekintett problémára: sikerül olyan meghatározását adnia a populizmusnak, amely kivezet a bevezetőben bemutatott aporiából. Ilyen értelemben a vállalkozásnak –Szókratésznek a bevezetőben feltett kérdésére visszautalva – nagyon is volt értelme. A műben gazdagon fellelhető esettanulmányok bizonyságot tesznek a Laclau elméletében kétségtelenül meglévő heurisztikus erőről. Ugyanakkor a könyvvel kapcsolatban természetesen sok vitapont is adódik. Például a Laclau és Mouffe által fémjelzett essexi politikai diskurzuselméleti iskola azon vonása, hogy az elméletet egy politikai szemlélet alá rendeli – amely a koncepciót alapjaiban átjárja – könnyen válthat ki ellenérzéseket.
 De említhető a Laclau „társadalmi ontológiájának” alapját alkotó, Freud és Lacan által inspirált emberkép, vagy éppen  az ember pszichés folyamatai és a közösségi identitásformálás közötti viszony analogikusnál is erősebbnek tételezése, mint lehetséges vitapontok. Szintén érdemes lehet elgondolkodni azon,  vajon a populizmus politikai logikaként definiálása nem higítja-e fel oly módon a tárgyalt témát, hogy az egyes konkrét helyzetek és mozgalmak megértéséhez csak minimális hozzájárulást tudjon adni. Azaz, hogy nem jutottunk-e Theaitétoszhoz hasonlóan újabb aporiába egy „minimális definíció” (Ian Roxborough-t idézi Bozóki, 1994: 63.) révén? 
Az elmélettel kapcsolatban alighanem még sok további tartalmi kérdés is felvethető lenne. Én azonban utolsóként csak egy, olvasói szemszögből felmerülő problémára utalnék. Röviden megfogalmazva: Laclau könyve nem állítja könnyű feladat elé az olvasót, és ez érzésem szerint nem mondanivalójának bonyolultságából következik. Igaz, nem is valamiféle „hermetizmusból” (Scruton, 2011: 153-157.), azaz a tartalmi üresség bonyolult kifejezésmód mögötti elrejtéséből adódik. A probléma valahol eközött a két lehetőség között félúton helyezkedik el: talán úgy fogalmazható meg, hogy Laclau mondandójának kifejezésére egy meglehetősen bonyolult kategóriarendszert használ.
 A pszichoanalitikus, marxista és posztstrukturalista gyökerű fogalmak sokaságának alkalmazása, és a számtalan, helyenként egymás szinonimáiként használt kategóriapár a mű bizonyos részeinél komoly küzdelemre kényszeríti az olvasót. Wittgensteintől kölcsönözve: küzdelemre „az ellen, hogy nyelvünk a maga eszközeivel értelmünket megbabonázza”. (Wittgenstein, 1998: 109. §.) Aki hajlandó vállalni ezt a küzdelmet, és Laclau elméleti építményének erősen átpolitizált alapjai sem zavarják, annak A populista ész tartalmas intellektuális kalandot kínálhat – ha nem is mint tudományos politikai program, de mint politikai diskurzuselmélet mindenféleképpen.

� A populizmussal foglalkozó műveknek erre a problémájára – részben éppen Laclau korábbi munkássága nyomán – a magyar politikatudományi irodalom is rámutatott már. (Vö. Bozóki, 1994: 59-62.)


� Egy recenzió keretei között természetesen nem vállalkozhatunk a Laclau – Mouffe-féle diskurzuselemzés kategórirendszerének részletes és átfogó ismertetésére, mindössze A populista ész gondolatmenetének megértéséhez szükséges alapvető tisztázásokra. A bővebb bemutatáshoz lásd: Howarth – Stavrakakis, 2000: 2-16.


� Egyes, Laclau által több művében is használt kulcsfogalmakat – az esetleges különböző fordítások miatti zavar elkerülése végett – angolul is megadtunk, a könyv eredeti kiadása (On Populist Reason, London – New York, Verso, 2005.) alapján.


� A kétségtelenül meglévő különbségek, mint a barát-ellenség „jakobinus” kategóriapárjának Laclau és Mouffe általi elutasítása és oldása, vagy a bizonyos liberális alapértékeknek tett „engedmények” ellenére. (Vö. Laclau – Mouffe, 2004: xvi, 183-185.; Mouffe, 2011: 35-39.) – Laclau és Mouffe schmitti elmélethez való viszonyáról a politikai határok megkonstruálása és az identitásformálás vonatkozásában lásd még Norval, 2000: 219-225.


� Az eredeti fordítást a hazai politikatudományban meghonosodott terminológiának megfelelően módosítottuk.


� Ilyen jellegű kritikához lásd pl.: Szabó, 2011: 100-101.


� A Laclau-Mouffe-féle kategóriarendszer bonyolultságát Szabó Márton is kiemeli. (Szabó, 2011: 99.)





